Marja Simonowa

Marja Simonowa (rodź. Janašec,  Marie Simon; * 26. awgusta 1824 w Dobruši, † 21. februara 1877 w Drježdźanach) bě serbska chorobna sotra a samaritka we wójnomaj 1866 a 1870/71.

 Žiwjenje 
Narodźi so jako njemandźelska dźowka Hany Janašec a wnučka Dobrušanskeho korčmarja Jana Janaša a wopytowaše ludowu šulu w Hnašecach, hdźež nawukny němsku rěč. W starobje 28 lět přesydli so do Drježdźan, hdźež so w lěće 1853 z wikowarjom Friedrichom Antonom Simonom zmandźeli. Hromadźe měještaj šatowy wobchod při Starym torhošću.

Za čas prusko-awstriskeje wójny zastupi do nowozałoženeho Čerwjeneho křiža a pomhaše w Čechach załožić a zastarać lacarety za ranjenych a chorych wojakow. Nawjedowaše tež transporty ranjenych. Po wójnje bu wot krónprincesny Carole powołana do direkcije Albertoweho towarstwa, hdźež dohladowaše chorobne sotry Sakskeje. Tež w Němsko-francoskej wójnje 1870/71 so na fronće wo ranjenych wojakow staraše. W Drježdźanach-Loschwitzu załoži dom za inwalidnych wojakow.

Za swoje dźěło dósta wjacore wuznamjenjenja, kaž na přikład rjad Sidonijow wot krala Jana a zasłužbny rjad za hladanje chorych a ranjenych wot kejžora Wylema. W Loschwitzu bu dróha pomjenowana po Mari Simonowej. Składnostnje jeje 200. posmjertnych narodnin wotkrychu w awgusće 2024 pomnik a wopomnjensku taflu w ródnej Dobruši.

 Spisaj 
 Meine Erfahrungen auf dem Gebiete der freiwilligen Krankenpflege im Deutsch-Französischen Kriege 1870 – 71.  Briefe und Tagebuchblätter, F. A. Brockhaus, Leipzig 1872
 Die Krankenpflege, theoretische und praktische Anweisungen. J. J. Weber, Leipzig 1876

 Žórło 

 Wotkaz 
 Simon, Marie w Němskej biografiji 

Kategorija:Žona
Kategorija:Rodź. 1824
Kategorija:Zemr. 1877
Kategorija:Serb
Kategorija:Wosoba (Dobruša)
Kategorija:Wosoba (Drježdźany)